ET Euroopa Liidu Teataja C 306/3

KOMISJONI ARVAMUS,

27. november 2008,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Ungari ametiasutused on kehtestanud kaubamärki MANS FRIEND kandva nurklihvija suhtes MD-2007-139

(EMPs kohaldatav tekst)

(2008/C 306/02)

1. Ungari ametiasutuste teade

Direktiivi 98/37/EÜ (masinaid käsitlevate liikmesriikide õigusaktide ühtlustamise kohta) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad masinad, mida kasutatakse ettenähtud otstarbel, kalduvad ohustama inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised masinad turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

23. juulil 2007 teatasid Ungari ametiasutused Euroopa Komisjonile meetmest, millega keelatakse viia turule kaubamärki MANS FRIEND kandev MF 125-110 tüüpi käeshoitav elektriline nurklihvija. Nurklihvijat tootis Jinhua Max-Power Tools Co. Ltd (Western Binhong Road 558, section 2, Jinhua Industrial Area, Zhejiang, Hiina) ja turustas Baumann Hungary Kft. (H-1162 Budapest, János utca 118).

Euroopa Komisjonile edastatud toimik sisaldas järgmisi dokumente:

— S1M-MP6-125 tüüpi nurklihvijale 10. mail 2005 antud sertifikaat nr 05SHW0991-01, mille väljastas Intertek Deutschland GmbH ja millega anti õigus paigutada nurklihvijale GS-märgis;

— samale S1M-MP6-125 tüüpi nurklihvijale 8. mail 2005 antud sertifikaat nr JSH0411771 ja 10. mail 2005 antud sertifikaat nr 531226, mille väljastas Intertek ETL SEMKO, Shanghai;

— Max-power Tools Co. tehtud 12. juuli 2006. aasta avaldus, milles väidetakse, et S1M-MP6-125 tüüpi nurklihvija on samaväärne MF 125-110 tüüpi nurklihvijaga, mille suhtes kohaldatakse Ungari ametiasutuste meedet;

— Baumann Hungary Kft. 18. juulil 2006 koostatud EÜ vastavusdeklaratsioon, milles osutatakse sertifikaadile nr JSH0411771.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui leitakse, et meede on põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuste masinate suhtes kõik asjakohased meetmed.

2. Ungari ametiasutuste esitatud põhjendused

Ungari ametiasutuste kehtestatud keelu aluseks on asjaolu, et kõnealune nurklihvija ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele (viidatud on ühtlustatud Euroopa standarditele EN 50144-1:1998 — Käeshoitavate mootorajamiga elektritööriistade ohutus — Osa 1: Üldnõuded ja EN 50144-2-3:2002 — Käeshoitavate mootorajamiga elektritööriistade ohutus — Osa 2-3: Erinõuded lihvimismasinatele, ketaslihvijatele ja poleerimismasinatele, millele on viidatud tootja esitatud EÜ vastavusdeklaratsioonis).

1.5.1. Elektritoide

Sisemised juhtmed olid kinnitamata, mis võib põhjustada elektrilöögi.

1.5.6. Tuleoht

Soojuskatse käigus masin süttis, hakkas suitsema ja jäi siis seisma.

1.7.4. Juhendid

Kasutusjuhendist oli puudu enamik üldisi ohutuseeskirju ja konkreetsed juhised nurklihvija kasutamise kohta.

1.7.3. Märgistus

Nurklihvijale ei olnud märgitud valmistajat ega valmistamise aastat.

3. Komisjoni arvamus

15. novembril 2007 saatis komisjon kirjad äriühingutele Jinhua Max-power Tools Co. ja Baumann Hungary Kft., kes olid alla kirjutanud EÜ vastavusdeklaratsioonile, ning palus kõnealustel äriühingutel esitada oma tähelepanekud seoses Ungari ametiasutuste võetud meetmega.

15. novembril 2007 kirjutas komisjon ka äriühingutele Intertek ETL SEMKO, Shanghai ja Intertek Deutschland Gmbh, kes väljastasid vastavussertifikaadid S1M-MP6-125 tüüpi nurklihvijale, mis oli väidetavalt samaväärne MF 125-110 tüüpi nurklihvijaga, mille suhtes kohaldatakse Ungari ametiasutuste meedet.

Kuni tänase päevani ei ole äriühingutelt Baumann Hungary Kft., Intertek ETL SEMKO ega Intertek Deutschland Gmbh vastust saadud.

Jinhua Max-power Tools Co. väitis 19. detsembril 2007 saadetud kirjas, et nemad ei ole kunagi tootnud ega turustanud kaubamärki Mans Friend kandvat nurklihvijat. Samuti teatasid nad, et Hiina ametiasutused uurivad juhtumit, kuid ei ole veel kindlaks teinud, kes on nende sertifikaate ja nime kuritarvitanud.

Tuginedes olemasolevatele dokumentidele ja asjaomaste poolte märkustele, on komisjon arvamusel, et Ungari ametiasutused on tõendanud, et masin, mille suhtes kohaldatakse piiravaid meetmeid, ei vasta eespool osutatud olulistele tervisekaitse- ja ohutusnõuetele. Need mittevastavused võivad tõsiselt ohustada kõnealust masinat kasutavaid inimesi.

Seetõttu on komisjon pärast nõutava menetluse järgimist arvamusel, et Ungari ametiasutuste võetud meede on õigustatud.